32003R2232
L 339/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2232/2003 НА КОМИСИЯТА
от 23 декември 2003 година
за откриване на тарифни квоти, приложими към внос в Европейската общност на някои преработени селскостопански продукти с произход от Швейцария
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за образуване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. относно определяне на режима на търговски обмен, приложим за някои стоки, получени от преработката на селскостопански продукти (1), и по-специално член 7, параграф 2 от него,
като взе предвид Решение 2000/239/ЕО на Съвета от 13 март 2000 г. относно сключването на споразумение под формата на размяна на писма между Европейската общност, от една страна, и Конфедерация Швейцария, от друга страна, във връзка с Протокол № 2 към споразумението между Европейската икономическа общност и Конфедерация Швейцария (2), и по-специално член 2 от него,
като има предвид, че:
(1)
Уместно е да бъдат отворени годишните тарифни квоти за някои преработени селскостопански продукти, предвидени в споразумението под формата на размяна на писма между Европейската общност, от една страна, и Конфедерация Швейцария, от друга страна, във връзка с Протокол № 2 към споразумението между Европейската икономическа общност и Конфедерация Швейцария, наричано по-долу „споразумението“.
(2)
Годишната квота за стоките, класирани в кодове от КН 2202 10 00 и от 2202 90 10, такава, каквато е определена в споразумението, е изчерпана. Следователно, в съответствие със споразумението тя следва да бъде увеличена с 10 % за 2004.
(3)
Регламент (ЕИО) № 2454/93 на Комисията от 2 юли 1993 г. относно определяне на разпоредби за прилагането на Регламент (ЕИО) № 2913/92 на Съвета за създаване на Митнически кодекс на Общността (3), определя правилата за управление на тарифните квоти. Уместно е да се уточни, че тарифните квоти, отворени с настоящия регламент, се управляват в съответствие с тези правила.
(4)
Мерките, предвидени в настоящия регламент, съответстват на становището на Комитета по управление на хоризонталните въпроси, свързани с търговията с преработени селскостопански продукти извън приложение I към договора,
ПРИЕ НАСТОЯЩИЯ РЕГЛАМЕНТ:
Член 1
Годишните квоти за Общността за внос на преработени селскостопански продукти с произход от Швейцария, изброени в приложението, се отварят с освобождаване от митни сборове от 1 януари до 31 декември 2004.
За вноса на стоки, изброени в таблица 2 от приложението, които надхвърлят квотата, освободена от мита, се прилага мито от 9,1 %.
Член 2
Тарифните квоти за Общността, визирани в член 1, се управляват от Комисията в съответствие с членове 308 а, 308 б и 308 в от Регламент (ЕИО) № 2454/93.
Член 3
Настоящият регламент влиза в сила на третия ден след датата на публикуването му в Официален вестник на Европейския съюз.
Той се прилага от 1 януари 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 декември 2003 година.